Morten Bødskov (S), 2011-11-17:
Tak for det.
Lovforslag nr. L 3 af Dansk Folkeparti og beslutningsforslag nr. B 1 af Enhedslisten vedrørende samme emne.
Efter lovforslaget vil justitsministeren få pligt til at nedsætte en undersøgelseskommission, hvis et mindretal på to femtedele af Folketingets medlemmer skriftlig tilkendegiver, at de ønsker dette.
Lovforslaget er bl.a. begrundet med, at en regering i en situation, hvor den sammen med sit parlamentariske grundlag har truffet beslutninger, der er genstand for et ønske om en undersøgelse, sammen med dette flertal vil kunne hindre en uvildig undersøgelse af forholdet.
Beslutningsforslaget indebærer, at regeringen får pligt til at fremsætte et lovforslag, som giver mulighed for, at et mindretal på to femtedele af Folketingets medlemmer kan kræve, at der nedsættes en undersøgelseskommission.
I begrundelsen for beslutningsforslaget er der peget på tilfælde, hvor forslagsstillerne gerne havde set, at der under den netop afgåede VK-regering havde været mulighed for at iværksætte en kommissionsundersøgelse, uden at der var denne mulighed.
Det er desuden anført i beslutningsforslaget, at der både under Schlüterregeringen og under Nyrupregeringen i langt videre omfang blev iværksat forskellige former for undersøgelser, fordi tiden og den parlamentariske situation var en anden.
Jeg vil, inden jeg kommer nærmere ind på forslagene, nævne, at undersøgelseskommissionsloven fra 1999 bygger på et lovforslag, som blev fremsat af repræsentanter fra samtlige partier i Folketinget.
At lovforslaget ikke blev fremsat af justitsministeren, men af Folketingets partier, skyldes, at det vedrører spørgsmål om Folketingets mulighed for at føre kontrol med regeringen.
Som repræsentant for regeringen finder jeg det derfor rigtigst, at jeg udtaler mig med en vis tilbageholdenhed om de fremsatte forslag og det emne, som de vedrører.
Når det er sagt, vil jeg gerne over for forslagsstillerne kvittere for, at der nu bliver en ny mulighed for at drøfte spørgsmålet om Folketingets mulighed for at føre kontrol med den til enhver tid siddende regering.
En ændring af sådanne regler bør efter min opfattelse have en bred politisk opbakning.
Jeg vil i den forbindelse gerne slå fast, at regeringen finder det vigtigt, at Folketinget har tilstrækkelige muligheder for at føre kontrol med den til enhver tid siddende regering.
Det sikrer nemlig, som også statsministeren allerede har givet udtryk for i sin besvarelse af spørgsmål nr. S 299, at tingene går ordentligt for sig.
Regeringen vil derfor, som det i øvrigt fremgår af regeringsgrundlaget, indlede en dialog med alle Folketingets partier om, hvordan den parlamentariske kontrol af regeringen kan fremmes.
Jeg synes, det er vigtigt, at vi får en samlet og meget grundig drøftelse af alle spørgsmål vedrørende den parlamentariske kontrol med regeringen.
I disse drøftelser håber jeg selvsagt, at alle partier vil deltage aktivt.
Der bør også indgå spørgsmålet om nærmere rammer for nedsættelse af undersøgelseskommissioner.
Jeg synes, at Folketinget bør afvente, hvad den dialog fører med sig, og jeg kan sige, at regeringen om kort tid i forbindelse med præsentationen af en række initiativer under regeringens program for god regeringsførelse vil tage kontakt til Folketinget med henblik på at planlægge denne dialog.
Regeringen kan på den baggrund ikke på nuværende tidspunkt støtte lovforslaget og beslutningsforslaget.
Men præcis sådan er det også.
Det var også det, jeg forsøgte at sige før.
Det er jo rigtigt nok, som jeg også sagde i min tale, at det er et forslag, i hvert fald et af dem, som er en kopi af et tidligere forslag fra de nuværende regeringspartier og vores parlamentariske grundlag, Enhedslisten.
Debatten dengang
synes jeg måske også understøtter lidt et synspunkt om, at hvis vi skal lave nye muligheder for, at parlamentet kan få styrkede kontrolmuligheder med regeringen, så er det bedst, at det foregår i et bredt samarbejde.
Det er bedst, at det foregår i rammer, hvor man kan have en åben diskussion, hvor alle partier kan deltage i, hvad det er for et fundament, den fremtidige kontrol med regeringen skal stå på.